C 310/6
BG
Официален вестник на Европейския съюз
16.8.2022 г.
28.
ЕС продължи да подкрепя Глобалната инициатива за борба с ядрения тероризъм (ГИБЯТ) и нейната мисия за укрепване на общия капацитет за предотвратяване, откриване и реагиране на ядрения тероризъм.
ЕС и неговите държави членки активно участват в работата на ГИБЯТ във всички области: засичане на ядрени материали, ядрени експертизи и реагиране и ограничаване.
29.
ЕС има подписани през 2013 г. практически договорености с МААЕ за сътрудничество по техническите въпроси на ядрената сигурност, които имат за цел да засилят координацията на дейностите за обучение и изграждане на капацитет за насърчаване и прилагане на устойчиви практики в културата на ядрената сигурност, наред с други цели.
30.
Центърът на ЕС за обучение по ядрена сигурност, който има за цел разкриването и реагирането на незаконни действия с ядрени и други радиоактивни материали (EUSECTRA), работи пълноценно от 2013 г. в полза на държавите — членки на Европейския съюз, и държавите партньори, сред които няколко членове на ГИБЯТ.
Центърът се управлява от СИЦ в неговите обекти в Карлсруе (Германия) и Испра (Италия), в тясно сътрудничество с други международни инициативи, популяризирани от МААЕ, и няколко страни — партньори на ГИБЯТ.
Центърът се използва и за практически упражнения, свързани най-вече с противодействието на контрабандата на ядрени материали.
EUSECTRA работи за посрещане на нуждите от обучение на държавите — членки на ЕС, и партньорите на ЕС, включително чрез координирани обучения за делегати на държавите членки в областта на митниците и правоприлагането, които вече са изпълнени и планирани за 2019–2022 г. (в пряко сътрудничество с ГД HOME и ГД TAXUD на ЕК).
EUSECTRA укрепва инфраструктурата, използвана за провеждане на обучението, разработва инструменти за виртуално обучение и предоставя оценка на работата на оборудването при поискване от държавите — членки на ЕС.
Пандемията ограничи присъствените обучения.
Разработен е хибриден подход с използване на съвременни средства, насочен към полеви учения с дистанционно използване на инструменти и реалното използване на ядрени и радиоактивни материали за поддържане на усилията срещу химическите, биологичните, радиологичните и ядрените заплахи и ядрения тероризъм.
31.
Европейската комисия и държавите — членки на ЕС, продължиха дейностите си по ядрена криминалистика с цел характеризиране на заловените ядрени материали с помощта на модерни ядренокриминалистични способности на площадката на СИЦ в Карлсруе, Германия.
32.
СИЦ и ESARDA предоставиха значителен принос към книгата Nuclear Non-Proliferation and Arms Control Verification — Innovative Systems Concepts, публикувана през 2020 г.
33.
Европейската комисия продължи да изгражда капацитета на държавите членки на ЕС, за изпитване и оценка на ефективността на оборудването, използвано за откриване на незаконен трафик на ядрени и радиоактивни материали, чрез своята програма ITRAP+10, фаза II, което доведе до по-нататъшна хармонизация и стандартизация и допринесе значително за международните стандарти.
34.
Европейската комисия продължава да играе важна роля в рамките на работната група за наблюдение на границите в областта на ядрената сигурност (BMWG).
Тя е съпредседател на тази работна група и на нейните две подгрупи по въпросите на технологиите за откриване и изграждането на капацитет.
35.
Европейската комисия продължи проучването си относно разработването на нова техника за безразрушително изследване, а именно забавената гама-спектрометрия за проверка на подписите на ядрени материали в сътрудничество с МААЕ.
В рамките на програмата за подкрепа на МААЕ беше представено съвместно действие.
36.
През 2020 г. ГД „Данъчно облагане и митнически съюз“ на Европейската комисия, с подкрепата на СИЦ и EUSECTRA, стартира интерактивна програма за електронно обучение с цел подпомагане на митническите служители в изучаването на радиоактивния и ядрения граничен контрол.
Основният модул показва важната роля на митническите служители за откриване на ядрени и радиоактивни материали, като ги осведомява за рисковете и заплахите, наред с основно въведение в съответните материали, оборудване и процеси.
В усъвършенствания модул се разглеждат по-подробно същите теми.
И двата курса са основани на реалистични сценарии, включващи морски пристанища, летища, железопътни линии и сухопътни граници, в които участниците могат да изпробват вземането на решения.
Сътрудничеството между ГД „Данъчно облагане и митнически съюз“ и СИЦ доведе до по-голямо взаимодействие между митническите администрации на държавите членки.
Обученията, провеждани в центъра EUSECTRA, ще послужат като платформа за националните експерти за обмен на добри практики относно ядрената сигурност в областта на защитата на границите, като по този начин ще допринесат за разработването на хармонизирани процедури.
Това е част от усилията за съвместна борба с ядрения трафик и за улесняване на търговията през митническите контролни пунктове.
В крайна сметка целта е да се попречи на хората да получат достъп до вредни материали чрез насърчаване на обща култура на ядрена сигурност.